વાતાવરણ માં ગુંજી ઉઠતા મંત્રોચ્ચાર, ઢાક (ઢોલ નો એક પ્રકાર) નો તાલબદ્ધ અવાજ, હવા માં પ્રસરી રહેલી ધૂપ ની સુવાસ અને શીઉલી (પારીજાત) ફૂલ ની મદમસ્ત સુગંધ મન મિજાજ ને કોઈ અલૌકિક પ્રદેશ માં લઇ જાય છે ઝીણી રંગબેરંગી બત્તીઓ થી શોભી ઉઠેલા સમસ્ત શહેર ની ગલીઓ માં લોકો કીડીયારા ની જેમ ઉભરાઈ વળે છે. નવા નક્કોર રંગ બેરંગી વસ્ત્રો માં સજ્જ લાખો ની મેદની અને રેકડીઓ માં વિવિધ પ્રકાર ની ખાણી પીણી વેચતા ફેરિયાઓ શહેર ને એક વિરાટ મેળાવડા માં પરિવર્તિત કરી દે છે.